钦定古今图书集成/明伦汇编/官常典/第661卷 > 胡瑗
## 钦定古今图书集成/明伦汇编/官常典/第661卷 > 胡瑗

按《宋史儒林传》：“瑗字翼之，泰州海陵人。以经术教授
吴中，年四十馀，范仲淹荐授试秘书省校书郎。仲淹
经略陕西，辟丹州推官，以保宁节度推官教授湖州。
瑗教人有法，科条纤悉备具，以身先之。虽盛暑必公
服坐堂上，严师弟子之礼，视诸生如其子弟，诸生亦
信爱如其父兄，从之游者常数百人。庆历中兴太学”
取其法著为令，授国子监直讲。瑗既居太学，其徒益
众，太学至不能容，取旁宫舍处之。礼部所得士，瑗弟
子十常居四五。既而以太常博士致仕，归老于家。